**PROGRAM IZRAVNIH PLAĆANJA 2015-2019**

**Način izračuna vrijednosti osnovnih prava na plaćanje dodijeljenih u 2015. godini te vrijednosti plaćanja ostalih mjera iz programa izravnih plaćanja u 2015. godini**

1. **OSNOVNO PRAVO NA PLAĆANJE**:

* u 2015. godini kao prvoj godini provedbe modela Izravnih plaćanja u razdoblju 2015.-2020, prava su se dodijelila korisnicima koji su podnijeli zahtjev za plaćanja po principu „1 prihvatljivi hektar = 1 pravo“ (početna dodjela prava na plaćanja)
* korisnici svake godine dodijeljena prava moraju „aktivirati“ (ili koristiti) odgovarajućim brojem hektara (npr. ako imaju 10 prava, mogu ih „aktivirati” s 10 hektara koje obrađuju pojedine godine). U 2015. godini korisnicima su dodijeljena prava temeljem zahtjeva ujedno i aktivirana
* vrijednost dodijeljenih osnovnih prava na plaćanje u razdoblju 2015.-2019. je individualna i mijenja se kroz godine ovisno o izračunatoj početnoj vrijednosti prava na plaćanje prije primjene konvergencije
* prosječna nacionalna vrijednost prava na plaćanja iznosi 169 EUR

**Izračun početne vrijednosti prava** u 2015.:

* **Ukupna vrijednost izravnih plaćanja pojedinog poljoprivrednika u 2014. godini** koja sadrži:
* maksimalnu vrijednost regionalnih prava i posebnih prava za 2014. godinu, te
* razliku između jedinične vrijednosti premije za krave dojilje te premije i specifične potpore za ovce i koze u 2014. i jedinične vrijednosti novih proizvodno vezanih potpora za krave dojilje i ovce i koze u 2015.

pomnoži se s koeficijentom 0,41 (omjer omotnice za osnovna plaćanja u 2015. godini i Program jedinstvenog plaćanja u 2014.) te se dobivena vrijednost podijeli s brojem prihvatljivih hektara u 2015. godini.

**Konvergencija za razdoblje 2015-2019.:**

Na izračunatu početnu vrijednost prava u 2015. godini primjenjuje se **konvergencija** u razdoblju od 2015. - 2019. kako bi se dobile **godišnje vrijednosti osnovnog prava na plaćanje** i to na sljedeći način:

* **prava čija je početna vrijednost u 2015. manja od prosječne nacionalne vrijednosti** rastu postepeno u pet koraka od 2015. do 2019., pri čemu trebaju porasti za najmanje 1/3 razlike između izračunate početne vrijednosti i prosječne nacionalne vrijednosti, s tim da niti jedno pravo u 2019. neće imati vrijednost manju od 60% prosječne nacionalne vrijednosti (za sada to iznosi 101 EUR)
* **prava čija je početna vrijednost veća od prosječne nacionalne vrijednosti** smanjuju se postepeno u pet koraka primjenom „proporcionalne konvergencije” na način potreban da se osigura povećanje prava male vrijednosti (tzv. „tunel konvergencija” ili postupno ujednačavanje vrijednosti prava po hektaru na nacionalnoj razini). Pri tome se prava čija je početna vrijednost znatno veća od nacionalnog prosjeka postotno smanjuju više od prava čija je početna vrijednost bliža nacionalnoj vrijednosti (ne postoji jedinstvena stopa smanjenja vrijednosti prava do 2019. godine u odnosu na početnu vrijednost)

Korisnici mogu **u AGRONET-u** vidjeti okvirne **vrijednosti svojih OSNOVNIH prava** u razdoblju 2015.-2019. **izražene u EUR**

* **primjenjivi tečaj za 2015. godinu: 1 EUR = 7,6445 kn.**

U AGRONET-u su prikazane **maksimalne vrijednosti osnovnog prava na plaćanje s obračunatom konvergencijom**, akoje se sastoje od EU dijela (isplata iz fonda EAGF) i ukupno mogućeg RH dijela („nadoplata” do 100% vrijednosti prava).

Kako se za 2015. godinu **izravna plaćanja isplaćuju u vrijednosti od 80%** maksimalne omotnice (u skladu s Uredbom Vlade o financijskoj strukturi omotnice za program izravnih plaćanja u 2015. godini, „Narodne novine“ br. 44/16), **prikazanu vrijednost osnovnog prava u AGRONETU-u za 2015. godinu treba pomnožiti s 0,8 da bi se dobila stvarna vrijednost isplate osnovnog prava za 2015**.

* to znači da će pravo prosječne nacionalne vrijednosti od 169 EUR bit isplaćeno u iznosu od **1.033,5 kn** (169 eur x 7,6445 tečaj x 0,8)

**Nacionalna rezerva u 2015. godini:**

* koristila se za dodjelu novih prava i povećanje vrijednosti postojećih prava manjih od prosječne nacionalne vrijednosti
* vrijednost osnovnog prava na plaćanje korisnika kojima su u 2015. godini dodijeljena prava iz nacionalne rezerve (novi poljoprivrednici) ili im je iz nacionalne rezerve povećana izračunata početna vrijednost prava u 2015. godini (po osnovi kategorije: mladi poljoprivrednici, korisnici državnog poljoprivrednog zemljišta, korisnici na područjima od posebne državne skrbi, otocima, brdsko-planinskim područjima te područjima s prirodnim ili ostalim prirodnim ograničenjima, poljoprivrednici kojima nisu dodijeljena prava na plaćanja zbog više sile ili iznimnih okolnosti, korisnici koji su priveli kulturi zemljište razminirano u 2014. godini), je **prosječna nacionalna vrijednost prava na plaćanje** (169 EUR) i na takva prava se ne primjenjuje konvergencija.

1. **ZELENO PLAĆANJE**

**„Zeleno plaćanje“ iznosi 70% vrijednosti osnovnog plaćanja:**

* **prosječna nacionalna vrijednost „zelenog plaćanja” za isplatu u 2015. godinu iznosi 723 kn/ha** a dobije se tako da se izračuna 70% prosječne nacionalne vrijednosti prava na plaćanja te se dobiveni iznos pomnoži s 0,8 s obzirom na 80%-tnu isplatu:

**(**169 eur x 7,6445 tečaj x 0,7 x 0,8)

Korisnik može znati koliko mu je „zeleno plaćanje“, ako prikazanu vrijednost osnovnog prava u AGRONET-u pomnoži **s 0,7** (jer „zeleno plaćanje“ iznosi 70% osnovnog plaćanja) te dobivenu vrijednost pomnoži s 0,8.

1. **PRERASPODIJELJENO PLAĆANJE**

Svi poljoprivrednici koji ostvaruju pravo na osnovno plaćanje dobivaju dodatnu potporu **za prvih do 20 prihvatljivih hektara**

* preraspodijeljeno plaćanje **za isplatu** **u 2015. godini iznosi 470 kn/ha**

1. **PLAĆANJE ZA MLADE POLJOPRIVREDNIKE**

Plaćanje može ostvariti poljoprivrednik koji **nije stariji od 40 godina** **u godini kada prvi put podnosi zahtjev** za plaćanjem za mladog poljoprivrednika i koji **nije nositelj gospodarstva duže od 5 godina prije podnošenja prvog zahtjeva za mladog poljoprivrednika.**

Potpora se ostvaruje za razdoblje do najviše pet godina (ovisno o godini osnivanja/preuzimanja gospodarstva).

Dodatni uvjet je obrazovanje - minimalno srednjoškolsko obrazovanje poljoprivrednog, prehrambenog ili veterinarskog usmjerenja ili završen neki od programa za poljoprivrednike

Mladi poljoprivrednik ostvaruje pravo na dodatna plaćanja za prvih **do 50 hektara** u iznosu od 25% vrijednosti izravnih plaćanja

* plaćanje za mlade poljoprivrednike **za isplatu u 2015. godini iznosi 809 kn/ha**

1. **PROIZVODNO VEZANE POTPORE**

Proizvodno-vezana plaćanja ne ovise o osnovom plaćanju (pravima), tako da ih mogu ostvarivati i korisnici koji nemaju dodijeljena osnovna prava na plaćanja.

Jedinični iznos potpore računa se svake godine na način da se ukupna vrijednost omotnice za pojedinu mjeru proizvodno vezane potpore podijeli svake godine s prihvatljivim brojem hektara/grla.

Za 2015. godinu jedinični iznosi za isplatu po mjerama iznose:

PVP za voće: **1.330 kn/ha**

PVP za povrće: **1.529 kn/ha**

PVP za šećernu repu: **2.900 kn/ha**

PVP za proteinske usjeve: **1.440 kn/ha**

PVP za krave u proizvodnji mlijeka: **1.647 kn/grlu**

PVP za krave dojilje: **800 kn/grlu**

PVP za tov goveda: **854 kn/grlu**

PVP za ovce i koze: **120 kn/grlu.**

Osim potpora iz programa izravnih plaćanja poljoprivredniku su **za 2015. godinu** bile na raspolaganju sljedeće vrste izravne potpore:

* plaćanja za IAKS mjere ruralnog razvoja iz Programa ruralnog razvoja,
* plaćanja za mjere državne potpore za iznimno osjetljive sektore (mliječne krave, krmače, duhan i maslinovo ulje),
* državne potpore za integriranu poljoprivrednu proizvodnju i za očuvanje izvornih i zaštićenih vrsta i kultivara poljoprivrednog bilja te
* izvanredna mjera pomoći poljoprivrednicima u sektoru mlijeka (dodatak na PVP za mliječne krave).

**PRIMJERI IZRAČUNA VRIJEDNOSTI PRAVA NA PLAĆANJE U 2015. GODINI:**

1. **Primjer**

Poljoprivrednik je **u 2014. godini** aktivirao **10 regionalnih prava na plaćanje** – ostale vrste korištenja (oranice) jedinične vrijednosti 399,03 eura, te ukupne vrijednosti 3.990 eura. Poljoprivrednik nije imao proizvodno vezane potpore (premije ili specifična plaćanja).

**Izračun osnovnih prava na plaćanje:**

Poljoprivrednik **u 2015. godini** ponovno prijavljuje 10 hektara u zahtjevu za plaćanje i dodjeljuju mu se **10 osnovnih prava na plaćanje**. Početna vrijednost osnovnog prava na plaćanje izračunava se na sljedeći način:

***3.990 eura*** *(vrijednost IP 2014.) x* ***0,41*** */* ***10*** *(broj dodijeljenih prava u 2015.) =* ***163,59 eura/pravu***

S obzirom da je početna vrijednost osnovnog prava na plaćanje manja od prosječne nacionalne vrijednosti koja iznosi 169 eura na takvo se pravo obračunava **rastuća konvergencija** kako bi se pravo do 2019. godine približilo prosječnoj nacionalnoj vrijednosti prava na plaćanje i to na sljedeći način:

***163,59 eura*** *(početna vrijednost prava) +* ***1,80*** *(****minimalno*** *1/3 razlike između izračunate početne vrijednosti i prosječne nacionalne vrijednosti) =* ***165,39 eura/pravu*** *u 2019.*

Povećanje prava za 1,80 eura u 2019. godini provodi se u 5 jednakih koraka što znači da će se svake godine početna vrijednost prava uvećati za 0,36 eura (1,80 eura / 5) pa će kroz godine, počevši već od 2015. godine, temeljem konvergencije vrijednost prava iznositi:

**2015. godina:** 163,59 eura + 0,36 eura = **163,95 eura/pravu**

**2016. godina:** 163,95 eura + 0,36 eura = **164,31 eura/pravu**

**2017. godina:** 164,31 eura + 0,36 eura = **164,67 eura/pravu**

**2018. godina:** 164,67 eura + 0,36 eura= **165,03 eura/pravu**

**2019. godina:** 165,03 eura + 0,36 eura = **165,39 eura/pravu**

U 2015. godini poljoprivredniku će biti isplaćeno (163,95 x 7,6445 x 10 prava x 0,8) = **10.026,53 kuna**

**Izračun „zelenog plaćanja“:**

Na gore izračunate osnovne vrijednosti prava na plaćanja dodaje se **vrijednost „zelenog plaćanja“** u visini 70% vrijednosti osnovnog prava na plaćanje. U ovom primjeru vrijednost zelenog plaćanja po godinama iznosi:

**2015. godina:** 163,95 eura/pravu x 0,7=114,77 eura/ha; za isplatu 114,77 x 7,6445 x 10 ha x 0,8 = **7.018,87 kuna**

**2016. godina:** 164,31 eura/pravu x 0,7 = 115,02 eura/ha

**2017. godina:** 164,67 eura/pravu x 0,7= 115,27 eura/ha

**2018. godina:** 165,03 eura/pravu x 0,7=115,52 eura/ha

**2019. godina:** 165,39 eura/pravu x 0,7=115,77 eura/ha.

Korisnik u ovom primjeru, u slučaju da svake godine aktivira svih deset osnovnih prava na plaćanje, odnosno prijavi za potporu svih svojih 10 hektara, može ostvariti samo **temeljem osnovnih prava na plaćanje i „zelenih plaćanja“** sljedeće iznose potpore:

**2015. godina:** (163,95 eura +114,77 eura) x 10 prava = **2.787,2 eura (2.787,2 x 7,6445 = 21.306,76 kuna, odnosno za isplatu 80%-tni iznos od 17.045,40 kuna)**

**2016. godina:** (164,31 eura + 115,02 eura) x 10 prava = **2.793,3 eura**

**2017. godina:** (164,67 eura + 115,27 eura) x 10 prava = **2.799,4 eura**

**2018. godina:** (165,03 eura + 115,52 eura) x 10 prava = **2.805,5 eura**

**2019. godina:** (165,39 eura +115,77 eura) x 10 prava = **2.811,6 eura**

**Izračun preraspodijeljenog plaćanja:**

Poljoprivrednik će u ovom slučaju za svih svojih 10 hektara ostvariti pravo na **preraspodijeljeno plaćanje koje u 2015. godini iznosi** **470 kn/ha,** odnosno biti će mu isplaćeno **4.700 kuna** za 10 hektara.

**Izračun plaćanja za mlade poljoprivrednike:**

Ukoliko se radi o **mladom poljoprivredniku**, i zatražena je u zahtjevu potpora za mladog poljoprivrednika, u ovom će slučaju poljoprivrednik ostvariti u 2015. godini dodatni iznos potpore od **809 kn/ha, odnosno 8.090 kuna.**

**U ovom slučaju poljoprivrednik će za 2015. godinu za svojih 10 hektara temeljem osnovnog prava na plaćanje, zelenog plaćanja, preraspodijeljenog plaćanja i plaćanja za mlade poljoprivrednike dobiti 29.835,4 kuna.**

**Proizvodno vezane potpore:**

Ovaj poljoprivrednik može **u 2015. godini**, ukoliko se bavi proizvodnjom povrća, voća, šećerne repe ili proizvodnjom krmnih proteinskih kultura ostvariti u okviru programa izravnih plaćanja **dodatne iznose potpore** po osnovi **proizvodno vezanih potpora (PVP)**:

PVP za voće: **1.330 kn/ha; 1.330 x 10 ha = 13.300 kuna ili**

PVP za povrće: **1.529 kn/ha; 1.529 x 10 ha = 15.290 kuna ili**

PVP za šećernu repu: **2.900 kn/ha = 2.900 x 10 ha = 29.000 kuna ili**

PVP za proteinske usjeve: **1.440 kn/ha = 1.440 X 10 ha = 14.400 kuna**

1. **Primjer**

Poljoprivrednik je **u 2014. godini** sa 100 hektara aktivirao **100 regionalnih prava na plaćanje** **povećane vrijednosti** (1.616,65 eura/pravu) temeljem referentne proizvodnje mlijeka iz 2011 godine.

* količina mlijeka iz referentne 2011. godine je 1.856.134 litara;
* vrijednost potpore za mlijeko iz 2011. godine je 1.856.134 litara x 0,0656 eura (0,5 kuna) = 121.762,39 eura
* vrijednost regionalnog prava na plaćanje povećane vrijednosti: 399,03 eura (osnovna vrijednost regionalnog prava) + 1.217,62 eura (vrijednost potpore za mlijeko iz 2011. podijeljena sa 100 regionalna prava) = 1.616,65 eura
* ukupna vrijednost regionalnih prava: 1.616,65 eura/pravu x 100 ha = **161.600,65** eura (1.235.032 kuna)

Poljoprivrednik je imao **300 krava** za koje je u 2014. godini ostvario specifičnu potporu za unapređenje kvalitete mlijeka. Vrijednost potpore je 300 krava x 65,42 eura /kravi = 19.626 eura (149.991,7 kuna).

**Izračun osnovnih prava na plaćanje:**

Poljoprivrednik **u 2015. godini** ponovno prijavljuje 100 hektara u zahtjevu za plaćanje i dodjeljuju mu se **100 osnovnih prava na plaćanje**. Početna vrijednost osnovnog prava na plaćanje izračunava se na sljedeći način:

***161.600,65 eura*** *(vrijednost IP 2014.) x* ***0,41*** */* ***100*** *(broj dodijeljenih prava u 2015.) =* ***662,56 eura/pravu***

U izračun vrijednosti osnovnog prava na plaćanje ne računa se iznos potpore za specifično plaćanje za unapređenje kvalitete mlijeka iz 2014. godine (potpora po mliječnoj kravi) budući da je jedinična vrijednost proizvodno vezane potpore u 2015. godini za krave u proizvodnji mlijeka (1.647 kuna/grlu) veća od jedinične vrijednosti specifične potpore iz 2014. godine (500 kuna/grlu).

S obzirom da je izračunata početna vrijednost osnovnog prava na plaćanje od 662,56 eura veća od prosječne nacionalne vrijednosti koja iznosi 169 eura na takvo se pravo obračunava **padajuća konvergencija** kako bi se osnovno pravo do 2019. godine približilo prosječnoj nacionalnoj vrijednosti prava na plaćanje i to na sljedeći način:

***662,56 eura*** *(početna vrijednost prava) – 169 eura (prosječna nacionalne vrijednost) = 493,56* ***eura/pravu*** *(razlika do prosječne nacionalne vrijednosti)*

Na razliku između početne vrijednosti prava i prosječne nacionalne vrijednosti primjenjuje se koeficijent proporcionalnog smanjenja koji iznosi 0,5329.

***493,56 eura x 0,5329 = 263,02 eura (ukupna vrijednost za koju treba umanjiti početnu vrijednost prava od 662,56 eura/pravu i to u razdoblju od 2015-2019)***

***godišnje smanjenje vrijednosti prava iznosi: 263,02 eura / 5 godina = 52,6 eura/godišnje***

Temeljem konvergencije vrijednost prava po godinama iznositi će:

**2015. godina:** 662,56 eura – 52,6 eura = **609,96 eura/pravu**

**2016. godina:** 609,96 eura – 52,6 eura = **557,36 eura/pravu**

**2017. godina:** 557,36 eura – 52,6 eura = **504,76 eura/pravu**

**2018. godina:** 504,76 eura – 52,6 eura = **452,16** **eura/pravu**

**2019. godina:** 452,16 eura – 52,6 eura = **399,56 eura/pravu**

U 2015. godini poljoprivredniku će biti isplaćeno (609,96 x 7,6445 x 100 prava x 0,8) = **373.027,14 kuna**

**Izračun „zelenog plaćanja“:**

Na gore izračunate osnovne vrijednosti prava na plaćanja dodaje se **vrijednost „zelenog plaćanja“** u visini 70% vrijednosti osnovnog prava na plaćanje. U ovom primjeru vrijednost zelenog plaćanja po godinama iznosi:

**2015. godina:** 609,96 eura/pravu x 0,7=426,97 eura/ha; za isplatu 426,97 x 7,6445 x 100 ha x 0,8 = **261.117,77 kuna**

**2016. godina:** 557,36 eura/pravu x 0,7 = 390,15 eura/ha

**2017. godina:** 504,76 eura/pravu x 0,7= 353,33 eura/ha

**2018. godina:** 452,16 eura/pravu x 0,7=316,51 eura/ha

**2019. godina:** 399,56 eura/pravu x 0,7=279,69 eura/ha.

Korisnik u ovom primjeru, u slučaju da svake godine aktivira svih sto osnovnih prava na plaćanje, odnosno prijavi za potporu svih svojih 100 hektara, može ostvariti samo **temeljem osnovnih prava na plaćanje i „zelenih plaćanja“** sljedeće iznose potpore:

**2015. godina:** (609,96 eura +426,97 eura) x 100 prava = **103.693 eura (103.693 x 7,6445 = 792.681 kuna, odnosno za isplatu 80%-tni iznos od 634.144,8 kuna)**

**2016. godina:** (557,36 eura + 390,15 eura) x 100 prava = **94.751 eura**

**2017. godina:** (504,76 eura + 353,33 eura) x 100 prava = **85.809 eura**

**2018. godina:** (452,16 eura +316,51 eura) x 100 prava = **76.867 eura**

**2019. godina:** (399,56 eura +279,69 eura) x 100 prava = **67.925 eura**

**Izračun preraspodijeljenog plaćanja:**

Poljoprivrednik će u ovom slučaju za prvih 20 hektara ostvariti pravo na **preraspodijeljeno plaćanje koje u 2015. godini iznosi** **470 kn/ha,** odnosno biti će mu isplaćeno **9.400 kuna** za 20 hektara.

**Izračun plaćanja za mlade poljoprivrednike:**

Ukoliko se radi o **mladom poljoprivredniku**, i zatražena je u zahtjevu potpora za mladog poljoprivrednika, u ovom će slučaju poljoprivrednik ostvariti u 2015. godini dodatni iznos potpore od **809 kn/ha, odnosno 40.450 kuna za 50 ha.**

**U ovom slučaju poljoprivredniku će za 2015. godinu za 100 hektara temeljem osnovnog prava na plaćanje, zelenog plaćanja, preraspodijeljenog plaćanja i plaćanja za mlade poljoprivrednike biti isplaćeno 683.994,80 kuna.**

**Proizvodno vezane potpore:**

Ukoliko se poljoprivrednik i dalje bavi proizvodnjom mlijeka može u 2015. godini ostvariti **proizvodno vezanu potporu za krave u proizvodnji mlijeka** jediničnog iznosa 1.647 kn/grlu.

300 krava x 1.647 kn/grlu **= 494.100 kuna za isplatu temeljem zahtjeva iz 2015. godine.**

Ovaj poljoprivrednik može **u 2015. godini**, ukoliko na svojim površinama ima proizvodnju krmnih proteinskih kultura ostvariti u okviru programa izravnih plaćanja **dodatne iznose potpore** po osnovi **proizvodno vezanih potpora (PVP)** za proteinske usjeve od **1.440 kn/ha**

**\*\*\***

Informacije o izravnim plaćanjima nalaze se u brošurama na web-stranici Ministarstva poljoprivrede:

**Izravna potpora poljoprivrednicima i kontrola prije isplate**:

http://www.mps.hr/UserDocsImages/Potpore/1\_A\_Izravna%20potpora%20poljoprivrednicima%20i%20kontrola%20prije%20isplate.pdf

**Zeleno plaćanje:**

http://www.mps.hr/UserDocsImages/Zeleno%20placanje-%20final.pdf

**i dr. u rubrici: „NOVO\_PROGRAM IZRAVNIH PLAĆANJA”:**

http://www.mps.hr/default.aspx?id=14131

Kontakt e-mail: izravna.potpora@mps.hr